**РЕПУБЛИКА СРПСКА ПРИЈЕДЛОГ НАРОДНА СКУПШТИНА (по хитном поступку)**

**ЗАКОН О ФИНАНСИРАЊУ ПОЛИТИЧКИХ ОРГАНИЗАЦИЈА**

**Бања Лука, мај 2025. године**

**Приједлог**

**(по хитном поступку)**

**ЗАКОН О ФИНАНСИРАЊУ ПОЛИТИЧКИХ ОРГАНИЗАЦИЈА**

Члан 1.

Овим законом уређују се начин и услови под којима политичке организације обезбјеђују средства за рад, као и обезбјеђивање средстава за рад посланичких, делегатских, односно одборничких клубова и група.

Члан 2.

1. Политичка организација може да се финансира из:
2. чланарина,
3. добровољних прилога правних и физичких лица,
4. издавачке дјелатности, продаје пропагандног материјала и организовања својих

манифестација,

1. прихода од имовине у власништву политичке организације и
2. добити привредног друштва које је у власништву политичке организације.
3. Привредно друштво из става 1. тачке 5) може се бавити само дјелатношћу у вези са културом или издавачком дјелатношћу.

(3) Годишњи приход политичке организације из става 1. т. 4) и 5) овог члана не може

да прелази 20% износа укупног годишњег прихода политичке организације.

Члан 3.

Финансијска средства из члана 2. став 1. овог закона политичка организација може да користи искључиво за остваривање циљева утврђених својим програмом и статутом.

Члан 4.

1. Чланарином се, у смислу овог закона, сматра редовни новчани износ који члан политичке организације плаћа на начин и под условима утврђеним њеним статутом или другим актом.
2. Добровољним прилозима, у смислу овог закона, сматрају се повремене или редовне уплате којима физичка или правна лица добровољно дају финансијска средства политичкој организацији у износу већем од износа чланарине, као и пружање услуга или давање производа политичкој организацији без наплате.
3. За добровољне прилоге који се дају политичкој организацији у форми производа или услуга физичка и правна лица дужна су издати рачун на којем ће бити назначена тржишна вриједност поклоњеног производа или услуге, те на којем је назначено да гласи на политичку организацију и да не подлијеже наплати.
4. Политичке организације дужне су да воде евиденцију о пријему чланарина и добровољних прилога, те да издају потврде о пријему чланарина и добровољних прилога.
5. Овлаштено лице у политичкој организацији уплаћује чланарину и добровољне прилоге непосредно на трансакциони рачун политичке организације најкасније у року од десет дана од дана пријема уплате.

(6) Под услугама из става 2. овог члана не сматра се добровољни рад волонтера политичке организације.

Члан 5.

1. Физичка и правна лица могу да дају добровољне прилоге политичким организацијама једнократно или више пута током календарске године.
2. Добровољни прилози у новцу уплаћују се на трансакциони рачун централе политичке организације.
3. Укупан износ добровољних прилога физичког лица једној политичкој организацији не може прелазити износ од 20.000,00 КМ у календарској години.
4. Укупан износ добровољних прилога правног лица једној политичкој организацији не може прелазити износ од 100.000,00 КМ у календарској години.
5. Укупан износ који члан политичке организације уплати на име политичке организације у току једне календарске године не може прелазити износ од 30.000,00 КМ, што укључује и чланарине.

Члан 6.

1. Политичка организација дужна је да води пословне књиге и да подноси финансијски извјештај у складу са законом.
2. Политичка организација дужна је својим интерним актима да уреди систем унутрашње финансијске контроле над нижим организационим дијелом ради спречавања погрешног евидентирања прихода и расхода, те злоупотребе финансијских средстава.
3. На финансирање изборне кампање примјењуе се закон којим се регулише спровођење избора.

Члан 7.

1. Средства за финансирање рада посланичких, делегатских, односно одборничких клубова и група додјељују се ради покрића:
2. паушалних трошкова за рад у изборним јединицама посланика, односно одборника,
3. путних трошкова у иностранство ако организатор није Народна скупштина Републике Српске или Вијеће народа Републике Српске, односно скупштина јединице локалне самоуправе,
4. трошкова набавке материјала-горива, штампе, службених гласила и публикација,
5. трошкова смјештаја и исхране посланика, делегата, односно одборника у вријеме када се не одржавају сједнице и
6. oстале трошкове у вези са радом посланика, делегата, односно одборника у клубовима и групама.

Члан 8.

Финансијска средства за покриће трошкова из члана 7. овог закона, у дјелокругу надлежности Народне скупштине Републике Српске и Вијећа народа Републике Српске, обезбјеђују се у буџету Републике Српске, а у дјелокругу надлежности јединица локалне самоуправе у њиховим буџетима.

Члан 9.

По одлуци клуба, односно групе, средства за рад посланичких, делегатских, односно одборничких клубова и група могу се додјељивати другим организацијама и корисницима за покриће трошкова из члана 7. овог члана.

Члан 10.

Одлуку и начин расподјеле средстава из члана 7. овог члана утврђују административне комисије Народне скупштине Републике Српске и Вијеће народа Републике Српске, односно надлежно радно тијело одређено пословником скупштине јединице локалне самоуправе.

Члан 11.

(1) Републичка изборна комисија Републике Српске (у даљем тексту: Републичка изборна комисија) надлежна је за провођење одредби овог закона и надлежна је да одлучи да ли су политичка организација или друго правно или физичко лице прекршили одредбе овог закона, као и да изрекне санкције било којој политичкој организацији због непридржавања наведених одредби или да предузме одговарајуће административне мјере у оквиру своје опште надлежности, у складу са законом.

(2) Прије изрицања казне или предузимања административне мјере, Републичка изборна комисија настојаће постићи да политичка организација, за коју је установљено да је прекршила одредбе овог закона, добровољно отклони уочене недостатке, ако су они отклоњиви.

(3)Сваку сумњу о кривичном дјелу која се може довести у везу са финансирањем политичких организација, Републичка изборна комисија обавезна је пријавити надлежном тужилаштву и Министарству унутрашњих послова**.**

Члан 12.

(1) У случају да политичка организација не поступи према одредбама овог закона, Републичка изборна комисија надлежна је за изрицање новчане казне у складу са овим законом и законom којим се регулише спровођење избора.

(2) Врховни суд Републике Српске надлежан је за разматрање жалби на одлуке Републичке изборне комисије.

Члан 13.

(1)Новчаном казном у износу од 1.000,00 КМ до 3.000,00 КМказниће се за прекршај политичка организација која:

1) финансијска средства користи супротно одредби члана 3. овог закона,

2) не води евиденцију о пријему чланарина и добровољних прилога и не издаје потврде о њиховом пријему, у складу с одредбом члана 4. став 4. овог закона,

3) обезбиједи средства из извора који нису прописани чланом 2. овог закона,

4) не води евиденцију о својим приходима и расходима у складу са прописима**,**

(2) Новчаном казном у износу од 200,00 КМ до 600,00 КМ казниће се и физичко лице које изврши прекршај из става 1. овог члана.

Члан 14.

(1)Новчаном казном до троструког износа примљених средстава казниће се за прекршај:

1) политичка организација која је добила средства у износу који прелази највећи утврђени годишњи приход из члана 2. став 3. овог закона или прелази највећи утврђени износ добровољних прилога из члана 5. овог закона.

2) политичка организација, листа независних кандидата и кандидат који не пријаве и не уплате у буџет Републике Српске износе добровољних прилога који прелазе висину износа утврђену у члану 5. овог закона,

(2) Новчаном казном у износу од 200,00 КМ до 600,00 КМ казниће се и физичко лице које изврши прекршај из става 1. овог члана.

Члан 15.

Одредбе овог закона које се односе на изворе финансирања и на финасирање рада посланичких, делегатских, односно одборничких клубова и група, сходно се примјењују и на листе независних кандидата и независне кандидате.

Члан 16.

Ступањем на снагу овог закона престаје да важи Закон о финансирању политичких странака из буџета Републике, града и општине („Службени гласник Републике Српске", број 65/08).

Члан 17.

Овај закон ступа на снагу наредног дана од дана објављивања у "Службеном гласнику Републике Српске".

ПРЕДСЈЕДНИК

Број:

Датум: НАРОДНЕ СКУПШТИНЕ

Др Ненад Стевандић

**О Б Р А З Л О Ж Е Њ Е**

**ПРИЈЕДЛОГА ЗАКОНА О ФИНАНСИРАЊУ ПОЛИТИЧКИХ ОРГАНИЗАЦИЈА**

**I УСТАВНИ ОСНОВ**

Уставни основ за доношење Закона о финансирању политичких организација садржан је у члану 5. ал. 6. и 7. Устава Републике Српске, којима је утврђено да се уставно уређење Републике Српске темељи на вишестраначком систему, парламентарној демократији и подјели власти, у члану 31. став 1. Устава, којим је загарантована слобода политичког организовања и дјеловања у складу са законом, као и у амандману ХХХII тачка 18. на члан 68, којим је утврђено да Република уређује и обезбјеђује и друге односе од интереса за Републику, у складу са Уставом. Такође, чланом 70. став 1. тачка 2. Устава Републике Српске прописано је да Народна скупштина доноси законе, друге прописе и опште акте.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА**

**НОРМАТИВНОПРАВНЕ ТЕХНИКЕ**

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

**IV РАЗЛОЗИ ЗА ДОНОШЕЊЕ**

Закон о финансирању политичких странака из буџета Републике, града и општине („Службени гласник Републике Српске", број 65/08) ступио је на снагу 23. јула 2008. године и од тада нису вршене његове измјене и допунe. Овим законом уређени су услови, висина, начин обезбјеђивања и расподјела финасијских средстава из буџета Републике Српске и буџета града и општине за финансирање редовног рада и покриће дијела трошкова изборне кампање политичких странака, коалиција, независних посланика и одборника и финансирање рада посланичких, делегатских, односно одборничких клубова и група.

Предложеним законом уређују се начин и услови под којима политичке организације обезбјеђују средства за рад, као и обезбјеђивање средстава за рад посланичких, делегатских, односно одборничких клубова и група. Дакле, предложени закон регулише да се политичке организације финасирају из чланарина, добровољних прилога правних и физичких лица, издавачке дјелатности, продаје пропагандног материјала и организовања својих манифестација, прихода од имовине у власништву политичке организације и добити привредног друштва које је у власништву политичке организације.

Надаље, за разлику од важећег закона, приједлогом овог закона, не прописује се финансирање рада политичких организација и коалиција, листи независних кандидата и независних кандидата из буџета Републике Српске и буџета јединица локалне самоуправе. Разлог за овакво рјешење налази се, између осталог, у чињеници да је став већег дијела јавности у Републици Српској да рад политичких организација не треба да се финасира на терет грађана Републике Српске, с обзиром на значајна финансијска средства која се на годишњем нивоу издвајају за њихов рад у буџету Републике Српске и у буџетима јединица локалне самоуправе. Такође, према ставу јавности, политичке организације средства за рад треба да обезбиједе из других финасијских извора, као што су добровољни прилози правних и физичких лица, чланарине, продаје пропагандног материјала и организовања својих манифестација и слично, а не на терет грађана. Поред наведеног, предложено законско рјешење допринијеће остварењу значајних уштеда, како у буџету Републике Српске, тако и у буџетима јединица локалне самоуправе.

Исто тако, предложеним законом, за разлику од важећег закона, дефинисани су појмови чланарине идобровољних прилога, те прописана обавеза политичке организације да води евиденцију о пријему чланарина и добровољних прилога, те су одређена ограничења за физичка и правна лица за давање добровољних прилога политичким организацијама током календарске године.

Поред тога, предложеним законом прописане су надлежности Републичке изборне комисије Републике Српске у вези са примјеном овог закона, те овлаштења за изрицање новчаних казни, као и надлежност Врховног суда Републике Српске да разматра жалбе на одлуке Републичке изборне комисије.

Надаље, за разлику од важећег закона, прописане се казнене одредбе за непоштовање одредби овог закона.

Предложеним законом задржано је, као и у важећем закону, финансирање рада посланичких, делегатских, односно одборничких клубова и група у циљу обезбјеђивања несметаног функционисања законодавног и представничког органа власти, а имајући у виду да су средства која се издвајају за покриће трошкова њиховог рада значајно мања у односу на издвајања финансијских средстава за рад политичких организација.

**V РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Разлог за доношење Закона по хитном поступку садржан је у члану 213. Пословника о раду Народне скупштине Републике Српске („Службени гласник Републике Српске“, број 66/20), којим је прописано да се по хитном поступку може донијети само закон којим се уређују питања и односи настали усљед околности које се нису могле предвидјети, а недоношење закона по хитном поступку могло би да проузрокује штетне посљедице по живот и здравље људи, безбједност Републике и рад органа и организација.

Доношење овог закона по хитном поступку нужно је како би се средства из буџета, како на републичком, тако и на локалном нивоу, могла што прије усмјерити у сврхе које су од од општег интереса за све грађане Републике Српске (нпр. за изградњу или реконструкцију школа и болница, спортских терена и игралишта и сл.).

**VI ОБРАЗЛОЖЕЊЕ ПРЕДЛОЖЕНИХ РЈЕШЕЊА**

**Чланом 1.** уређује се предмет овог закона.

**Чланом 2.** прописани су извори финасирања политичких организација.

**Чланом 3**. прописано је да политичка организација финансијска средства може да користи искључиво за остваривање циљева утврђених својим програмом и статутом.

**Чланом 4.** дефинисани су појмови чланарине идобровољних прилога, те прописана обавеза политичке организације да води евиденцију о пријему чланарина и добровољних прилога, те да издају потврде о пријему чланарина и добровољних прилога.

**Чланом 5.** одређена су ограничења за физичка и правна лица за давање добровољних прилога политичким организацијама током календарске године.

**Чланом 6**. прописана је обавеза политичке организације да води пословне књиге и да подноси финансијски извјештај у складу са законом, те да својим својим интерним актима уреде систем унутрашње финансијске контроле над нижим организационим дијелом, ради спречавања погрешног евидентирања прихода и расхода, те злоупотребе финансијских средстава. Такође, прописано је да се на финансирање изборне кампање примјењуе закон којим се регулише спровођење избора.

**Чланом 7**. таксативно је набројано у које сврхе се додјељују средства за финансирање рада посланичких, делегатских, односно одборничких клубова и група.

**Чланом 8**. прописано је да се у буџету Републике Српске обезбјеђују средства за финансирање рада посланичких и делегатских клубова и група који су основани у Народној скупштини Републике Српске и Вијећу народа Републике Српске, односно у буџету јединице локалне самоуправе за финансирање рада одборничких клубова и група који су основани у скупштини јединице локалне самоуправе.

**Чланом 9.** прописана је могућност да се по одлуци клуба, односно групе, средства за рад посланичких, делегатских, односно одборничких клубова и група могу додјељивати другим организацијама и корисницима за покриће трошкова из члана 7. овог закона.

**Чланом 10.** овлаштене су административне комисије Народне скупштине Републике Српске и Вијећа народа Републике Српске, односно надлежно радно тијело основано пословником скупштине јединице локалне самоуправе да својом одлуком утврђују начин

расподјеле средстава за потребе из члана 7. овог закона.

**Чл. 11 и 12.** утврђена је надлежностРепубличке изборне комисије за провођење одредби овог закона, те да изриче новчане казне у складу са овим законом и Изборним законом Републике Српске, у случају да политичка организација не поступи према одредбама овог закона, као и обавезу да сваку сумњу о кривичном дјелу која се може довести у везу с финансирањем политичких организација и финансирањем изборне кампање да пријави надлежном тужилаштву и Министарству унутрашњих послова. Такође прописано је да је Врховни суд Републике Српске нaдлeжaн дa рjeшaвa пo жaлбaмa нa oдлукe Републичке изборне кoмисиjе.

**Чл. 13-14.** утврђене су казнене одредбе за кршење одредби овог закона.

**Чланом 15.** прописано је да се одредбе овог закона, које се односе на изворе финансирања и на финансирање рада посланичких, делегатских, односно одборничких клубова и група, сходно примјењују и на листе независних кандидата и независне кандидате.

**Чланом 16.** утврђен је престанак важења Закона о финансирању политичких странака из буџета Републике, града и општине („Службени гласник Републике Српске", број 65/08).

**Чланом 17.** утврђено је ступање на снагу овог закона.

**VII РАЗЛОЗИ ЗА СТУПАЊЕ НА СНАГУ ЗАКОНА ПРИЈЕ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРПСКЕ“**

Чланом 109. став 1. Устава Републике Српске прописано је да закони и други општи акти ступају на снагу најраније осмог дана од дана објављивања, а да могу ступити на снагу и раније из нарочито оправданих разлога. Предложеним законом не прописује се финансирање рада и трошкова изборне кампање политичких организација и коалиција листе независних кандидата и независних кандидата из буџета Републике Српске и буџета јединица локалне самоуправе, а што доводи до значајних финансијских уштеда на годишњем нивоу. Самим тим, наведено закнско рјешење је од општег интереса за Републику Српску. Такође, овим законом се прописује да Закон ступа на снагу наредног дана од дана објављивања закона у „Службеном гласнику Републике Српске“, што представља нарочито оправдан разлог за ступање овог закона на снагу прије осмог дана од дана објављивања.

**VIII ФИНАНСИЈСКА СРЕДСТВА И ЕКОНОМСКА ОПРАВДАНОСТ ДОНОШЕЊА ЗАКОНА**

За примјену овог закона нису потребна додатна финансијска средства из буџета Републике Српске и буџета јединица локалне самоуправе за рад посланичких, делагатских и одборничких клубова и група, с обзиром да су иста већ обезбијеђена за 2025. годину.